  Анжелика Тихонова корреспондент Удмуртиысь Кун Кенешлэн сессиез улсын ортчем «кивалтэтлэн часаз» элькунысь тазалыкез утён удысысь ужпумъёсты эскеризы. Туннэ нуналлы югдур но азьланезлы чакланъёс сярысь тазалыкез утёнъя министр Игорь Титов вераськиз, ивортэ улосвыл парламентлэн пресс-службаез. Со Удмуртиын ялэм Тазалыклэн ар улсын азьло сямен ик алон ужрадъёслы, висёнъёсты но соос кылдон кышкытлыкъёсты вазьгес шараян ужъёслы бадӟым саклык висъяськоз шуыса пусйиз. 2019-тӥ арын огез валтӥсез ужпум - куать федерал ӧръёсъя «Тазалыкез утён» йӧскалык ӵектосэз быдэсъян. Озьы ик туэ нылпи эмъюртъёслэсь ваньбурзэс выльдон программая ужрадъёсты азьланьтозы. Со сяна, эм авиаци лобаны кутскоз, Пыктос висёнъёсъя элькун диспансерысь, куд-ог эм юртъёсысь но 5 первичной сосудистой ёзэтъёсысь тӥрлыкез выльдыны чаклало. 2019-тӥ арын гуртъёсы но пичи каръёсы ужаны интыяськем 50 аресозь 75 эмчиос но 40 фельдшеръёс «Земский доктор» ӵектосъя тыронъёс басьтыны быгатозы. Кылем арын 40 эмчиос но 12 фельдшеръёс коньдон басьтӥзы вал. Таяз арын федерал коньдэт чотын Ижкарын туберкулёзэз эмъянъя элькун эмъюртлы поликлиникаен эмъян корпус ӝутыны кутскозы. Камбарка ёросысь Балаки гуртын но Вавож ёросысь Ӝуё гуртын ФАП-ъёс пуктыны чакламын. 2018-тӥ арын Удмуртиын 240 сюрлэсь трос адями диспансеризациез ортчиз, соос пӧлысь 1 сюрс 657 адями – интыысь интые ветлӥсь эм огъетъёсын. Туннэ нуналлы висёнъёсты алон вылысь эм эскеронъёсы 17 аресозь 321 сюрс нылпиос но 27 сюрслэсь ятыр арлыдоос пыриськизы. Озьы ик Игорь Титов эмчиослэсь гуртъёсы потаса ужамзылэсь пайдалыксэ пусйиз. 2018-тӥ арын сыӵе амалэн 16 сюрс (7 сюрсэз - нылпиос) адями чакламын вал. Элькунысь ёросъёсын «Онкодесант» но «Кардиодесант» акциос азьланьтӥсько. Кылем арын Удмуртиын 19 фельдшер-акушер пунктъёс пуктӥзы, огез соос пӧлысь федерал коньдэтысь уксёлы луыса. Туннэ нуналлы 16-ез соос пӧлысь ужало ини, эшшо куинез - Сарапул, Вотка но Ува ёросъёсын - оштолэзь пумын дась луозы. 2018-тӥ арын элькунысь эмъюртъёсы 16 машинаос вуизы. Ваньзэ сое федерал коньдэт но Росси кивалтэтлэн резерв фондысьтыз уксёен басьтӥзы. Со сяна, коньывуонэ питран вылын ужась маммограф но 2 эм огъетъёс вайизы. Озьы элькунын интыысь интые ветлӥсь 8 эм огъетъёс ужало. Нылпи эмъяськонниослэсь ваньбурзэс выльдон программа улсын 22 нылпи поликлиникаосы но поликлиника ёзэтъёсы 256 мында эм тӥрлыкъёс басьтӥзы но 159 миллион манетлэсь трос коньдонэн юртъеръёссэс выльдӥзы-воштӥзы. Кылем арын Ижкарысь Ленин ёросын поликлиника пуктонэз йылпумъязы. Туэ южтолэзе со ужаны кутскоз. Нимысьтыз саклык висъяське вылӥ технологиосты уже кутыса эм юрттэт сётонлы. Кылем арын сыӵе амалэн 6 сюрс 800 сюрс адями эмъяськиз. 2016-тӥ арен ӵошатыса, со 1 но ӝыны поллы тросгес, нош вить ар талэсь азьвылэн - 18 поллы.  Удмуртия Россиысь 33 улосъёс пӧлын «Нырысетӥ эм юрттэт сётӥсь эм огазеяськонлэсь выль модельзэ кылдытон» ӵектосэ пыриськиз. Ӵектос борды 68 поликлиникаос итӥськизы, 40-эз со пӧлысь - нылпи эмъяськонниос. Со сяна, Удмуртия федерал значениен поликлиника кылдытонъя ӵектосэз быдэсъянъя Россиысь 4 улосвылъёс пӧлы пыриз, азьланяз мукет улосвылъёсын но пыӵатон вылысь.  Тегъёс: Тазалык Ижкар Удмуртия Тазалыкезутёнъяминистерство КунКенеш депутатъёс тазалыкезутён ИгорьТитов  